Aika: 1.10.2015 klo 14.15-15.45

Paikka: Vuorikatu 27, lautakunnan kokoushuone, 2. krs

Jäsenet: Eveliina Bovellan

Tiina Jäntti

Elizabeth Järveläinen

Erja Mielonen (saapui klo 14.30)

Anna Salmi

Jussi-Markus Turunen

Varpu Voutilainen

Kerstin Ylönen (paikalla klo 14.30 – 15.25)

**§ 1 Kokouksen avaus**

Kokous avattiin klo 14.25.

**§ 2 Puheenjohtajan ja sihteerin valinta**

Todettiin, ettei tämän tyyppiselle suunnittelukokoukselle tarvita puheenjohtajaa. Eveliina toimii sihteerinä.

**§ 3 KieKu-hankkeen suunnitteluryhmän kokoonpano ja kokousajat**

Suunnitteluryhmään kuuluvat läsnä olevat jäsenet, ja tarvittaessa mukaan voidaan kutsua hankkeeseen kuuluvien koulujen rehtoreita ja muita asiantuntijoita. Suunnitteluryhmään voidaan edelleen ottaa lisää opettajajäseniä, jos kiinnostuneita löytyy. Ryhmä kokoontuu näin hankkeen alkuvaiheessa melko usein, jotta toiminta saadaan suunnitellusti käyntiin. Sovittiin kaksi seuraavaa kokousaikaa, ks. § 7.

**§ 4 KieKu-hankkeen ajankohtaiset**

* hankkeen nettisivuille <https://peda.net/kuopio/yhteiset-hankkeet/kieku>

päivitetään hankkeen ajankohtaiset asiat

* hankkeen mediatiedote julkaistiin 21.9., huomioitiin Savon Sanomissa ja Radio Kuopiossa

**§ 5 KieKu-hankkeen toiminnan suunnittelua**

1) Teemaviikko monikulttuurisuus- ja suvaitsevaisuusaiheista päätettiin järjestää viikolla 15 eli 11. - 15.4.2016. Teemaviikon sisällön suunnittelu aloitetaan kysymällä kouluille Walter ry:n työpajoja tai Unicef-lähettilästä. Yhteistyökumppaniksi pyydetään myös Kompassia, jonka ohjaajaan Tsega Kiflieen otetaan yhteyttä.

Selvitetään mahdollisuutta järjestää konsertti, jossa esiintyjänä olisi joku suosittu maahanmuuttaja- tai ulkomaalaistaustainen räppäri, laulaja tai bändi, kuten Gracias, Musta Barbaari tai Redrama. Oppilailta kysytään sopivaa esiintyjää, jonka jälkeen aloitetaan neuvottelut kyseisen artistin saamiseksi Kuopioon.

Koulun arjessa teemaviikko näkyy mm. julisteina, joita tilataan valmiina sekä teetetään oppilailla julistekilpailuna. Kilpailu järjestetään helmikuun aikana ja paras työ palkitaan 50 euron lahjakortilla luokan omaan rahastoon. Parhaista julisteista tehdään näyttely esim. koulun info-tv:een. Viikon aikana pidetään myös aiheeseen liittyviä päivänavauksia. Monikulttuurisuusviikko voisi näkyä koulujen ruokalassa (esim. etninen ruoka, koristelut), ja asiasta otetaan yhteyttä Servicaan.

Hanke tarvitsee logon, ja ehdotettiin, että Hatsalan koulun kuvataidepainotteinen 8. luokka suunnittelisi KieKu-logon tämän syksyn aikana. Elizabeth järjestelee logosuunnittelua kuvataideopettajan kanssa.

**Teemaviikon kustannusarvio:**

Walter ry:n työpajat neljällä koululla 2000 – 3000 e

 Unicef-lähettiläs 150 e

Konsertti 2000 – 5000 e

 Julisteiden hankinta 200 - 300 e

 Julistekilpailun palkinto 50 e

 Etninen ruokaviikko (Servica) 500 – 1500 e

 **Yhteensä max. 10 000 e**

2) Suunniteltiin opettajien täydennyskoulutusta. Toiveita koulutuksen aiheiksi olivat mm. kieliosaamisen (englanti/saksa) vahvistaminen, erilaisten oppijoiden huomioiminen kielenopetuksessa (kouluttajana esim. Kari Moilanen) sekä digitaalinen oppimisympäristö ja oppimateriaalien jakaminen. Selvitellään näiden koulutusten järjestämistä, kustannuksia ja ajankohtaa. Lisäksi toivottiin kouluvierailua tai opintomatkaa kaksikielistä tai kielirikasteista opetusta tarjoavaan kouluun. Vierailun ajankohdaksi ehdotettiin helmikuuta.

3) Hankerahoituksesta on mahdollista tehdä myös materiaalihankintoja kaksikieliseen ja kielirikasteiseen opetukseen. Ehdotettiin mm. lisenssien hankkimista digitaalisiin oppimateriaaleihin, vieraskielisen lasten- tai nuortenlehden tilausta ja kirjallisuuden hankkimista. Sovittiin, että koulut tekevät listan toivomistaan materiaaleista Eveliinalle 9.10. mennessä. Lista saa sisältää max. 500 euron arvosta materiaalihankintoja. Koulu voi tehdä tilauksen saatuaan hyväksynnän Eveliinalta/ohjausryhmältä.

**§ 6 Muut asiat**

Ei muita asioita.

**§ 7 Seuraava kokous**

Seuraavat kokousajat ovat:

* 5.11 klo 8.15 – 10.30 Martti Ahtisaaren koulu
* 7.12. klo 11.30 – 14.00 Kalevalan koulun Pohjantien yksikkö

**§ 8 Kokouksen päättäminen**

Kokous päätettiin klo 15.42.